《偕伯夔登涿州城木》
清代·顾翰

夕阳半明射城堞，四月打头飞木叶。出门蜡屐无好山，差喜危木高百级。

绕城三尺沙没濠，欲与废垒争低高。其间草木亦萧瑟，大抵苦竹兼黄蒿。

城中庐舍同栉比，多少人家炊烟里。长风浩浩吹市声，鸡犬翻疑在天际。

城边过客未卸装，尚闻铃驮鸣郎当。鸦群头上若过雨，归鸟更比征人忙。

莫言王粲依刘久，难得天涯逢好友。远游万里纵飘零，更上一层须抖擞。

年来颇觉心胆粗，云山遮眼愁模糊。明当与子臻绝顶，俯看健鹘盘浮图。

作者简介：清江苏无锡人，字木天，号蒹塘。嘉庆十五年举人，历官宣城知县。工诗词。诗才清绝，人品狷洁如其诗。晚岁主讲东林书院。有《拜石山房集》。